**[Ohjeita tapaturman sattuessa koulussa, koulumatkalla tai esim. koulun retkellä](https://peda.net/punkalaidun/Yhteiskoulu/koulutapaturmat/otskktekr)**

**Koulutapaturmat**

Punkalaitumen kunta on vakuuttanut kaikki peruskoulun ja lukion oppilaat lakisääteisellä ja vapaaehtoisella tapaturmavakuutuksella vakuutusyhtiö **IF:ssä.** Vakuutus on voimassa koulussa, koulumatkalla suorinta tietä kouluun ja koulusta kotiin sekä koulun työsuunnitelman mukaisen toiminnan aikana, kuten retkillä, TET-harjoittelussa sekä leirikoulussa.

**Tapaturman sattuessa**

* Opettaja, jonka tunnilla tai valvonnan alaisena tapaturma sattui, ohjaa oppilaan hoitoon ja ilmoittaa asiasta koulun toimistoon aina, vaikka tapaturma ei vaatisikaan sillä hetkellä lääkärin hoitoa.
* Oppilas ohjataan kouluterveydenhoitajalle, terveyskeskukseen tai hammashoitolaan riippuen siitä, millaisesta tapaturmasta on kyse. Mikäli vanhemmat vievät oppilaan lääkäriin, tulee se tehdä 14 vrk sisällä.
* Mikäli oppilaan tapaturma on sattunut koulumatkalla tai vaatii hoitoa vasta koulupäivän jälkeen, on asiasta ilmoitettava mahdollisimman pian koululle ja noudatettava koulutapaturmaa koskevia ohjeita hoidon järjestämisen suhteen. Hoitoon ilmoittautumisen yhteydessä on **aina mainittava, että kyseessä on koulutapaturma**.

**Tapaturmailmoitus ja korvaukset**

* Koulun toimistossa täytetään vakuutusyhtiöön tapaturmailmoitus.
* Tapaturmasta aiheutuvan hoitokulun korvaamisen edellytyksenä on, että vamman **tutkimus tai hoito** on **lääkärin määräämä**.
* Vakuutuksesta korvataan tapaturmasta aiheutuneet sairaanhoitokustannukset, lääkärin määräämät vamman vuoksi välttämättömät ylimääräiset kulut koulumatkoista, lääkkeet ja sairaalahoito.
* Mikäli oppilaalle tai huoltajalle aiheutuu tapaturmasta kustannuksia, esimerkiksi ambulanssimaksu, lääkärimaksu, apteekin lääkkeet tai taksimaksu, **kulut on ensin maksettava itse**. Niistä tulee toimittaa **maksutositteet ja kuitit koulun toimistoon**. Lääkkeistä tulee toimittaa myös resepti tai sen kopio. Oman auton käytöstä huoltajan tulee toimittaa **matkakorvaushakemus koulun toimistoon** . Huoltajalle korvataan Kelan mukainen korvaus 20 snt/km oman auton käytöstä**.** Mahdollisista hoitokuluista yksityissektorilta on haettava **ensin itse Kela-korvaus**. Jatkotutkimuksista esim. magneettikuvauksesta, leikkauksista on **ensin haettava maksusitoumus** vakuutusyhtiö IF:stä ja maksettava kulut ensin itse ennen korvausten hakemista. **Koulun toimiston palvelusihteeri Sari Saarikko p. 040 4879 820.**
* Mikäli koulumatkalla sattuneessa tapaturmassa on osallisena auto tai muu moottoriajoneuvo, hoitokulut korvaa ensisijaisesti pakollinen liikennevakuutus. Jossain tapauksessa korvaava vakuutus voi olla myös oppilaan oma vakuutus.
* Oppilaan omaisuudelle sattuneita vahinkoja ei korvata. Tästä poikkeuksena on tapaturman yhteydessä rikkoutuneet silmälasit, mikäli tapaturma on vaatinut lääkärin hoitoa.